Flere nordjyske teaterchefer og kultur-direktører retter i dag skytset mod den landsdækkende presse. Vi får for lidt opmærksomhed, siger de.

Der er ikke meget spalteplads til overs til det nordjyske kulturliv i de landsdækkende aviser. Siden Politiken bortrationaliserede deres provinsanmelder, har de sjældent været på besøg på Aalborg Teater - til stor ærgrelse for teaterchefen. - Hvis ting bliver usynliggjort og tiet ihjel, så kommer det også til at dø, siger Geir Sveaass, teaterchef på Aalborg Teater. Og Ernst Trillingsgaard fra Aalborg Kongres & Kulturcenter kan nikke genkendende til problemet: - Åbenbart er det vedtaget, og det ved jeg fra et par journalister jeg kender fra de store blade, at man kun skal skrive om København, medmindre det er ganske exceptionelt, fortæller han. Og netop den holdning kender Gregers Dirckinck-Holmfeld godt. Han sidder i Reumert juryen og skriver i dag for Børsen, men da han i 1995 startede som anmelder for Ekstra Bladet, var der fem anmeldere på redaktionen - nu er der ingen: - Det er jo vilkårene, der er blevet sådan, fordi der er lavet alle de frygtelige stramninger i avisbranchen især. Vi er blevet mindre og mindre, og skriver mindre og mindre om de ting, der er lidt specielle, siger han. Københavneri De første nedskæringerne rammer, er - ifølge Gregers Dirckinck-Holmfeld - dem der er længst væk. Men der er flere grunde til, at Nordjylland bliver overset, mener Ernst Trillingsgaard: - Jeg har sådan en fornemmelse af, at der sidder et kulturparnas, ikke bare på presseområdet, men også andre områder, som nedvurderer det arbejde, der bliver lavet i provinsen og ikke mindst i Nordjylland, mener han. Og Gregers Dirckinck-Holmfeld modsiger ikke argumentet om københavneri: - Det er et konglomerat af mange ting. Der er noget københavnersnobberi, der er den almindelige nød - "vi kan ikke nå det," "vi har ikke tid," vi har ikke råd. Aviserne siger, "vi har ikke plads". Det er alt sammen på en gang, og det er drønærgerligt, fortæller han. Men på Aalborg Teater mener chefen, at de landsdækkende medier er forpligtigede til at besøge Nordjylland: - Hvis de vil være landsdækkende, hvis de vil have en kulturprofil, så kan de sgu ikke bare sidde på deres flade i det indre København, siger Geir Sveaass, teaterchef på Aalborg Teater.